AKO robila prieskum pre Čaputovej tím.

1. mar 2019 o 9:57 Lucia Praus

BRATISLAVA. Ak by sa prezidentské voľby konali na konci februára, Zuzanu Čaputovú by volilo 52,9 percenta opýtaných. Ukázal to prieskum agentúry AKO, ktorý potvrdil, že je jasnou favoritkou prezidentských volieb.

Článok pokračuje pod video reklamou

Agentúra AKO robila prieskum od 27. do 28. februára pre tím Čaputovej. Vzorku tvorilo 800 opýtaných. Ide o druhý prieskum, ktorý meral preferencie prezidentských kandidátov po odstúpení Roberta Mistrík v prospech Čaputovej.

Agentúra Focus jej namerala vyše 44 percent. Za Čaputovou nasleduje v meraní AKO s veľkým odstupom Maroš Šefčovič, ktorého podporuje Smer. Volilo by ho 16, 7 percenta.

Prečítajte si tiež: Prieskum Focusu: Čaputovú by po odstúpení Mistríka volilo vyše 40 percent ľudí Čítajte

Tretím v poradí je Štefan Harabin so ziskom 11,4 percenta.

Čaputová ohlásila na piatok tlačovku, kde sa chcela k výsledkom prieskumu vyjadriť, ale pre pracovný program ju zrušila. V tlačovej správe všetkým poďakovala za "neuveriteľnú podporu".

"Očakávam, že posledné zverejnené čísla naplnia mocných strachom. Nie je to však strach zo mňa. Je to strach z nás všetkých, z toho, koľko ľudí sa spája, aby ma v súboji o spravodlivejšie Slovensko podporilo," hovorí Čaputová.

Oslovovať chce aj konzervatívnejších voličov a stretáva sa s veľkou podporou od veriacich.

"Chcem oslovovať všetkých, lebo nás všetkých spája frustrácia z arogancie mocných a nespravodlivosti. Rovnako Slovákov, ako aj Maďarov, Čechov či Rómov. Všetkých, bez ohľadu na vieru alebo sexuálnu orientáciu," dodala.

Extrémista Marian Kotleba by v prieskume AKO získal 5,6 percenta a predseda Mosta-Híd Béla Bugár 4,1 percenta.

Od soboty rána platí na zverejňovanie prieskumov verejnej mienky dvojtýždňové moratórium.

Ak sa vám graf nezobrazuje správne, kliknite sem

Ak sa vám graf nezobrazuje správne, kliknite sem.